Jigsaw

John Kramer eli Jigsaw on kuvitteellinen sarjamurhaaja "Saw"-elokuvasarjassa, jossa häntä esittää yhdysvaltalainen Tobin Bell. Hahmo esiintyy jokaisessa "Saw"-elokuvassa.
Jigsaw esitellään elokuvissa syöpäpotilaana, jolla on pakkomielle opettaa ihmisille heidän elämänsä arvokkuutta. Uhreilleen hän rakentaa ansoja, jotka ovat yleensä symbolisia kuvauksia uhrien omista elämistä. Ansoihin joutuessaan uhreilla on mahdollisuus tehdä valintoja, joiden avulla he voivat jäädä eloon. Jigsaw kutsuu ansojaan nimellä ”peli” ja kertoo uhreilleen pelin ”säännöt” kasettinauhurilla tai videokasetilla.
Hahmo.
Tausta ja piirteet.
John Kramer aloitti ansojen rakentamisen sen jälkeen, kun hänen vaimonsa Jill Tuck sai keskenmenon huumeaddikti Cecil Adamsin takia. Kramer yritti itsemurhaa mutta epäonnistui; itsemurhayritys sai hänet tajuamaan, kuinka paljon enemmän elämää arvostaa, kun on itse ollut vaarassa kuolla. Cecil Adamsista tuli Kramerin ansojen ensimmäinen uhri.
Nimen Jigsaw () hän sai tiedotusvälineiltä tavastaan leikata palapelin palan muotoinen palanen epäonnistuneiden uhrien ihosta. Jokainen palanen symboloi heidän puuttuvaa elämänhaluaan. Jigsaw tunnetaan myös vatsastapuhujan nukestaan Billystä, joka esiintyy usein hänen videoissaan, joissa kerrotaan ohjeet selviytymiseen. Nuken sisällä on kasettinauhuri, joka käynnistyy ajastimella. Toisinaan, jos uhrit selviytyvät ansasta, nukke pyöräilee uhrin viereen kolmipyöräisellä polkupyörällä ja nuken sisällä oleva kasettinauhuri käynnistyy, kertoen uhrille tämän selvinneen. Jigsaw on käyttänyt nukkea myös räjähdeansana.
Jigsaw’n ansat aiheuttavat uhreilleen usein suurta kärsimystä, ja vain pieni osa uhreista selviytyy elossa hänen peleistään. Sen sijaan hänen avustajiensa laatimat ansat ovat joissain tapauksissa pelkkiä kuolemanansoja, joissa uhreilla ei ole mahdollisuutta pelastua. Kyseisissä tapauksissa avustajilla on ollut henkilökohtaista kaunaa uhreja kohtaan. 
Luonnehdinnat.
Elokuvien "Saw II", "Saw III" ja "Saw IV" ohjaaja Darren Lynn Bousman ei näe Jigsawia sarjamurhaajana vaan ”tieteilijänä”, joka tahtoo ihmisten selviytyvän ansoista, joita Jigsaw heille rakentaa. Näyttelijä Tobin Bell on kuvaillut hahmonsa korostavan vastuunkannon merkitystä sekä sitä, kuinka tärkeää on arvostaa jo olemassa olevia asioita elämässä. Bell on kertonut ottaneensa hahmon omakseen ja tuoneensa elokuvasarjan tekemisen aikana esiin näkemyksiään käsikirjoituksesta ja vuorosanoista. Vielä vuonna 2024, "Saw X:n" eli elokuvasarjan kymmenennen osan jälkeen, Bell kertoi olevansa halukas kehittämään hahmoa lisää.
Kuolema.
"Saw III":ssä Jigsawin avustaja Amanda Young kidnappaa naistohtori Lynn Dennlonin hoitamaan Jigsawin sairastamaa syöpää. ”Esteradaltaan” selviytynyt Jeff Reinhart kuitenkin ampuu Youngin ja viiltää Jigsawin kurkun auki pyörösahalla. Jigsawin pelit eivät kuitenkaan lopu tähän, sillä Jigsawin avustaja Mark Hoffman jatkaa Jigsawin työtä. "Saw VI":ssä Jigsawin vaimo Jill Tuck laittaa Hoffmanin testiin, josta tämä selviytyy täpärästi. Hoffman tappaa Jillin "Saw VII 3D":ssä, mutta tohtori Lawrence Gordon (joka paljastuu Jigsawin kolmanneksi avustajaksi) kostaa tämän kahlitsemalla Hoffmanin samaan kylpyhuoneeseen, jossa hän oli itsekin testattavana ensimmäisessä elokuvassa.